《醉歌走笔示胡伯连》
明代·李之世

孤剑迢迢望都门，鹴裘敝尽客衣单。清时儒冠不抵事，掷去长安博一官。

肝胆摩来手尚热，须眉向处面常寒。昨冬驴蹶余伤手，此时肯归归已久。

南都不住北都住，满面红尘路上走。当时射策尔如虹，胡为一堕云雾中。

同是天涯无根草，吹落沙尘任转蓬。我昨青袍持一刺，三走朱门投不得。

恨不相携胡伯连，急向红槽占一席。鼻头火出气如蒸，却敲铜盘呼卖冰。

呷来五内战寒热，归卧两日不能兴。今朝强起头未栉，手持竹帚打苍蝇。

东邻彼美邀余饮，索余艳语写徐陵。胡郎痛饮能数石，笑我量不如瓶罂。

三杯入口颓然醉，须臾一觉辄成醒。案头残墨濡濡湿，信手狂涂几剡藤。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。